b'\n_START_ARTICLE_\nLontova\n_START_PARAGRAPH_\nLontova on Kunda linna vanem linnaosa, niinimetatud Vana-Kunda, endine iseseisev asula, mis \xc3\xbchendati Kundaga 20. sajandi alguses.\n_START_SECTION_\nAjalugu\n_START_PARAGRAPH_\nAastal 1805 kirjutas keiser Aleksander I alla m\xc3\xa4\xc3\xa4rusele, mis n\xc3\xa4gi ette sadama ehitamise Kundasse. Sealtmaalt algas Kunda areng uue hooga, mis viis ka tsemendivabriku rajamiseni. Muuhulgas ehitati hotell Neu London, mis rahvasuus muutus Lontovaks._NEWLINE_Lontovasse j\xc3\xb5udmiseks tuleb minna uuest Kundast \xc3\xbcle k\xc3\xa4restikulise Kunda j\xc3\xb5e ja m\xc3\xb6\xc3\xb6da kitsast asfaltteed, mille paremas k\xc3\xbcljes on paekiviklindi serv. Klindipoolsed majad on kergelt m\xc3\xa4en\xc3\xb5lva m\xc3\xb6\xc3\xb6da \xc3\xbcles ehitatud. Seal asuvad Neu Londoni hotell, eestiaegne piirivalvekordon, vana ETKVL pood ja muud asutused._NEWLINE_Lontovas klindi serval kasvab karulauk, mis kevaditi l\xc3\xb5hnab. Karulaugu olevat sinna istutanud viikingid, et selle abil korvata pikal teekonnal tekkinud vitamiinipuudust._NEWLINE_Teise maailmas\xc3\xb5ja j\xc3\xa4rel olevat selles t\xc3\xa4navas ringi patseerinud "50 last ja 50 lehma". Lontovast on p\xc3\xa4rit \xc3\x96piku (Ernst, Oskar ja Armin) perekond.'